62007TO0215(01)
AZ ELSŐFOKÚ BÍRÓSÁG VÉGZÉSE (harmadik tanács)
2007. december 13. (
*1
)
A T-215/07. sz. ügyben,
Beniamino Donnici (lakóhelye: Castrolibero [Olaszország], képviselik: M. Sanino, G. M. Roberti, I. Perego és P. Salvatore ügyvédek)
felperesnek
az Európai Parlament (képviselik: H. Krück, N. Lorenz és L. Visaggio, meghatalmazotti minőségben)
alperes ellen
a Beniamino Donnici mandátumának a vizsgálatáról szóló, 2007. május 24-i európai parlamenti határozat [2007/2121 (REG)] megsemmisítése iránti kérelem tárgyában, mely határozat Beniamino Donnici európai parlamenti képviselői mandátumát érvénytelennek nyilvánította,
AZ EURÓPAI KÖZÖSSÉGEK ELSŐFOKÚ BÍRÓSÁGA (harmadik tanács),
tagjai: J. Azizi elnök, E. Cremona és S. Frimodt Nielsen (előadó) bírák,
hivatalvezető: E. Coulon,
meghozta a következő
Végzést
1
B. Donnici az Elsőfokú Bíróság Hivatalához 2007. június 22-én benyújtott keresetlevelével, amelyet T-215/07 hivatkozási szám alatt vettek nyilvántartásba, a mandátumának a vizsgálatáról szóló, 2007. május 24-i európai parlamenti határozat [2007/2121 (REG)] megsemmisítése iránti keresetet indított, amely határozat az európai parlamenti képviselői mandátumát érvénytelennek nyilvánította (a továbbiakban: megtámadott határozat).
2
B. Donnici egy ugyanezen a napon benyújtott külön iratban a megtámadott határozat végrehajtásának a felfüggesztését kérelmezte. Az ideiglenes intézkedésről határozó bíró ennek a kérelemnek helyt adott a T-215/07. R. sz., Donnici kontra Parlament ügyben 2007. november 15-én hozott végzésében (EBHT 2007., II-4673. o.), és a megtámadott határozat végrehajtását felfüggesztette.
3
Az Olasz Köztársaság a Bíróság Hivatalához 2007. augusztus 9-én benyújtott keresetlevelével, amelyet C-393/07 hivatkozási szám alatt vettek nyilvántartásba, a megtámadott határozat megsemmisítése iránti keresetet indított.
4
A Bíróság alapokmánya 54. cikkének harmadik bekezdése értelmében, ha a Bírósághoz és az Elsőfokú Bírósághoz olyan ügyekben fordultak, amelyeknek ugyanaz a tárgya, amelyekben ugyanaz az értelmezési kérdés merül fel, vagy ugyanannak a jogi aktusnak az érvényességét vitatják, az Elsőfokú Bíróság az előtte folyó eljárást a felek meghallgatását követően a Bíróság ítéletéig felfüggesztheti, vagy – az EK 230. cikk alapján benyújtott keresetek esetén – hatáskörét átengedheti e keresetekre nézve annak érdekében, hogy ezekről a Bíróság dönthessen. Ugyanilyen feltételekkel a Bíróság is határozhat úgy, hogy az előtte folyó eljárást felfüggeszti; ebben az esetben az Elsőfokú Bíróság előtti eljárás folytatódik.
5
A jelen ügyben a Bíróság előtt indított keresetnek és az Elsőfokú Bíróság előtt indított keresetnek ugyanazon határozat megsemmisítése iránti kérelem a tárgya.
6
Meg kell állapítani, hogy a Bíróság nem függesztette fel a Bíróság alapokmánya 54. cikkének harmadik bekezdése alapján az előtte a C-393/07. sz. ügyben indított eljárást. Következésképpen az Elsőfokú Bíróságnak határoznia kell az eljárás esetleges felfüggesztéséről vagy a jelen ügyben fennálló hatáskörének az esetleges átengedéséről.
7
Az Elsőfokú Bíróság hivatalvezetőjének a 2007. október 25-i levelében a feleket a Bíróság alapokmánya 54. cikke harmadik bekezdésének megfelelően felhívták arra, hogy terjesszék elő az észrevételeiket az Elsőfokú Bíróság hatáskörének az esetleges, annak érdekében történő átengedésére vonatkozóan, hogy a Bíróság a két megsemmisítés iránti keresetről egyidejűleg dönthessen, illetve az Elsőfokú Bíróság előtt folyamatban lévő eljárás esetleges, a Bíróság ítéletének a kihirdetéséig történő felfüggesztésére vonatkozóan.
8
A Parlament az Elsőfokú Bíróság hatáskörének az átengedése mellett foglalt állást, míg B. Donnici ellenezte mind az eljárás felfüggesztését, mind az Elsőfokú Bíróság hatáskörének az átengedését, és az eljárásnak az Elsőfokú Bíróság előtt való folytatása mellett foglalt állást, mert véleménye szerint ily módon biztosított a kétfokú bírósági eljárás, valamint a kontradiktórius eljárás elvének tiszteletben tartása.
9
E tekintetben meg kell állapítani, hogy a Bíróság alapokmánya 40. cikkének a második bekezdése kizárja a természetes vagy jogi személyeknek a tagállamok és a Közösségek intézményei közötti jogvitákba való beavatkozásának a jogát. Következésképpen a természetes vagy jogi személyek egyetlen lehetősége arra, hogy az őket érintő jogvitákban a jogalapjaikat és az érveiket előterjeszthessék, abban áll, hogy abban az esetben, ha erre jogosultak, maguk indíthatnak keresetet az annak elbírálására hatáskörrel rendelkező bíróság előtt (az Elsőfokú Bíróság T-41/97. sz., Antillean Rice Mills kontra Tanács ügyben 1998. november 16-án hozott végzésének [EBHT 1998., II-4117. o.] 6. pontja és a T-140/03. sz., Forum 187 kontra Bizottság ügyben 2003. május 16-án hozott végzésének [EBHT 2003., II-2069. o.] 7. pontja).
10
Mivel a Bíróság nem függesztette fel az előtte a C-393/07. sz. ügyben indított eljárást, és mivel az Elsőfokú Bíróságnak lehetősége van arra, hogy a T-215/07. sz. ügyben elrendelje akár a felfüggesztést, akár a hatáskör átengedését, a gondos igazságszolgáltatásnak és a jogalanyok védelemhez való joga tiszteletben tartásának az érdekeit szolgálja, ha a valamely tagállam által indított kereset elbírálására hatáskörrel rendelkező bíróság figyelembe veheti a természetes vagy jogi személyek által az ugyanannak a jogi aktusnak a megsemmisítése iránti kérelmeik alátámasztása érdekében felhozott különböző jogi és ténybeli jogalapokat.
11
A jelen ügyben az Elsőfokú Bíróság előtt indított eljárásnak az addig az időpontig történő felfüggesztése, amíg a Bíróság a megtámadott határozatról dönt, nem tenné lehetővé azt, hogy a Bíróság megvizsgálja a B. Donnici által az ugyanazon jogi aktus megsemmisítése iránti kérelmének az alátámasztása érdekében felhozott jogalapokat és érveket.
12
Következésképpen a Bíróság alapokmánya 54. cikkének harmadik bekezdése, valamint az Elsőfokú Bíróság eljárási szabályzatának 80. cikke értelmében el kell rendelni az Elsőfokú Bíróság hatáskörének a Bíróság részére történő átengedését annak érdekében, hogy a Bíróság a megsemmisítés iránti kérelemről dönthessen.
A fenti indokok alapján
AZ ELSŐFOKÚ BÍRÓSÁG (harmadik tanács)
a következőképpen határozott:
1)
Az Elsőfokú Bíróság a T-215/07. sz. ügyben a hatáskörét átengedi a Bíróságnak annak érdekében, hogy a Bíróság a megsemmisítés iránti kérelemről dönthessen.
2)
Az Elsőfokú Bíróság a költségekről jelenleg nem határoz.
Kelt Luxembourgban, 2007. december 13-án.
E. Coulon
hivatalvezető
J. Azizi
elnök
(
*1
)	Az eljárás nyelve: olasz.